કોંગ્રેસ ઉપાધ્યક્ષ રાહુલ ગાંધી એક અઠવાડિયામાં બીજી વાર સુરત આવી પહોંચ્યા છે. બુધવારે સવારે લગભગ 11 વાગે તેઓ સુરત એરપોર્ટ પહોંચ્યા હતા, જ્યાં તેમના સ્વાગત માટે પ્રદેશ પ્રમુખ ભરતસિંહ સોલંકી, ચૂંટણી પ્રભારી અશોક ગેહલોત તેમજ અન્ય કોંગ્રેસ નેતાઓ હાજર રહ્યા હતા. રાહુલ ગાંધીની આ મુલાકાત ખાસ મહત્વપૂર્ણ માનવામાં આવી રહી છે. તેઓ સુરતના સંજીવ કુમાર ઓડિટોરિયમ ખાતે સુરતના વેપારીઓ સાથે જીએસટી અંગે ચર્ચા કરશે, આ પહેલા તેમણે કેટલાક વેપારીઓ સાથે વાતચીત કરી હતી. આ ઉપરાંત આજે 8 નવેમ્બરના રોજ નોટબંધીની જાહેરાતને 1 વર્ષ પૂર્ણ થયું છે, જેને કોંગ્રેસ કાર્યકર્તાઓ 'કાળા દિવસ' તરીકે ઉજવી રહ્યાં છે. વેપારીઓ સાથેની વાતચીત બાદ રાહુલ ગાંધી પણ 'કાળા દિવસ'ની રેલીમાં ભાગ લેનાર છે. આમ કોંગ્રેસ ઉપાધ્યક્ષ પોતાની આ એક દિવસીય મુલાકાત દરમિયાન ભાજપને નોટબંધી અને જીએસટી એમ બંને મુદ્દા પર ઘેરવાની તૈયારીમાં છે.